**Görbeháza Község Önkormányzati**

**Képviselő-testületének**

**9/2008. (IV.18.) számú rendelete**

**a temetőkről és a temetkezési tevékenységről**

*(egységes szerkezetben a 19/2011.(XII.16.); 14/2012.(IV.27.); 14/2013.(IX.13.);*

*21/2018. (XII.13.);17/2019.(VI.28.); 20/2019.(XI.28.) önkormányzati rendeletekkel)*

Görbeháza Község Önkormányzati Képviselő-testülete (továbbiakban: Önkormányzat) a temetőkről és a temetkezési tevékenységről szóló 1999. évi XLIII. tv. 41. § (3) bekezdésében kapott felhatalmazás alapján az alábbi rendeletet alkotja:

# Általános rendelkezések

1. § (1) A rendelet célja, hogy meghatározza:

- a temető rendeltetésszerű használatához szükséges helyi, tárgyi és infrastrukturális feltételeket,

- a temető használatának és igénybevételének szabályait,

- a temetési hely gazdálkodási szabályait,

- a sírhely méretezését, sírjelek alkalmazását, a kegyeleti tárgyak, növényzet elhelyezését, a sírgondozás szabályait,

- a temetőben a kegyeleti közszolgáltatások feltételeit, a temetési hely megváltási díját, a temetőfenntartási hozzájárulás díját, illetve a létesítmények vállalkozók részéről történő igénybevételének díját,

- a temetési szolgáltatás, illetőleg a temetőben végzett egyéb vállalkozói tevékenységek ellátásának temetői rendjét,

- a szabálysértés eseteit.

(2) Ezen rendelet hatálya az Önkormányzat közigazgatási területén fekvő, a 3. §-ban hivatkozott, és az *1. számú melléklet*ben meghatározott köztemetőkre, az ott végzett temetkezési és temető-fenntartási és üzemeltetési tevékenységre terjed ki.

2. §[[1]](#footnote-1)

**A temető fenntartása, üzemeltetése és a temető rendeltetésszerű használatához szükséges**

**helyi, tárgyi és infrastrukturális feltételek**

3. § Az Önkormányzat gondoskodik a helyi viszonyoknak és előírásoknak megfelelő, a tulajdonában lévő - az *1. számú mellékletben* meghatározott - temető fenntartásáról.

4. § (1) A temető tulajdonosának feladata, hogy

a) gondoskodjon a temető fenntartásáról, üzemeltetéséről,

b) gondoskodjon a temető tárgyi és infrastrukturális létesítményeinek, zöldfelületeinek, valamint sírhelytábláinak megépítéséről, illetőleg kialakításáról,

b) őrizze a temető kegyeleti méltóságát,

c) a temető használati rendjéről önkormányzati rendeletben rendelkezzen.

(2) A temető fenntartásakor az (1) bekezdésben foglalt feladatokat úgy kell ellátnia, hogy a temető rendeltetésszerű használatához szükséges építmények, közművek, egyéb tárgyi és infrastrukturális létesítmények, valamint a közcélú zöldfelületek

- karbantartva,

- szükség szerint felújítva,

- gondozva legyenek.

(3) A temető területén belüli közcélú zöldfelületek és utak területe újabb temetési helyek létesítésével nem csökkenthető.

5. § (1) Az önkormányzat a temető fenntartási, üzemeltetési feladatait a Korpus 93 Kft- vel kötött közszolgáltatási szerződés alapján látja el.

(2) A közszolgáltatási szerződés alapján az üzemeltető köteles a vonatkozó kormányrendeletben meghatározott feladatokat az ott előírtak betartásával ellátni.

6. § [[2]](#footnote-2)

7. § A temető üzemeltetője a temetkezési szolgáltatók között hátrányos megkülönböztetést nem alkalmazhat.

***Nyilvántartási kötelezettség (sírbolt könyv, nyilvántartó könyv)***

8. § (1) A temetőben – a kegyeleti jogok gyakorlása céljából – a temetési helyekről az üzemeltetőnek nyilvántartásokat kell vezetnie a következők szerint:

a) sírbolt könyvet kell vezetni a sírboltok nyilvántartására,

b) nyilvántartó könyvet kell vezetni az egyéb temetési helyek nyilvántartására.

(2) A nyilvántartó könyvbe minden temetést (urnaelhelyezést, urnakiadást, urnakiemelést, hamuszórást) időrend szerint kell bejegyezni.

(3) A holttestmaradványok közös sírba helyezése esetén a temetőben vezetett nyilvántartó könyv rovatába a közös sírba történő helyezés időpontját és a közös sír megjelölését kell bejegyezni.

(4) Ismeretlen holttest esetén a nyilvántartó könyvbe be kell vezetni az eljáró hatóság nevét, az eljárás ügyszámát.

(5) A nyilvántartó könyvbe és a sírbolt könyvbe az eltemettető és a temetési hely felett rendelkezni jogosult személy tekinthet be.

(6) Az üzemeltető a nyilvántartó könyv, illetve a sírbolt könyv adatai alapján a temető nyitvatartási ideje alatt felvilágosítást köteles adni az elhunyt személy temetési helye iránt érdeklődőknek.

(7) A temető üzemeltetője köteles gondoskodni a nyilvántartó könyvbe, illetve a sírbolt könyvbe bejegyzett (tárolt) személyes adatok biztonságáról.

9. §[[3]](#footnote-3)

***A temető rendeltetésszerű használatához szükséges helyi, tárgyi és infrastrukturális feltételek***

10. § (1) A temetőben biztosítani kell a következő helyi, tárgyi és infrastrukturális feltételeket:

- utat,

- ravatalozót,

- a halottak ideiglenes elhelyezésére szolgáló tárolót és hűtőt,

- boncoló-helyiségcsoportot,

- a temető bekerítését vagy élő sövénnyel való lehatárolását,

- vízvételi lehetőséget, illemhelyet,

- a temető területének – rendeltetésének és a helyi jellegének megfelelő – parkosítását, az utak sorfásítását,

- hulladéktárolót.

(2) A temetőhöz vezető útnak és sírhelytáblákat összekötő úthálózatnak gépjárművel is járhatónak kell lennie.

(3) A temetőben ravatalozónak kell lennie. A ravatalozónak alkalmasnak kell lennie az elhunyt ravatalozására való előkészítésére, a kegyelet lerovására, az elhunyt elbúcsúztatására.

A ravatalozónak külső ravatalozásra is alkalmasnak és akadálymentesen megközelíthetőnek kell lennie.

(4) A temetőbe, illetve a ravatalozóba kiszállított holttest hűtéséről gondoskodni kell.

A hűtés: a településen halott hűtő berendezéssel történik.

(5) Boncoló-helyiségcsoportot – a ravatalozó épületében, elkülönítetten – a kormányrendeletben meghatározott feltételek fennállásakor kell biztosítani.

(6) A temetőt kerítéssel kell körbevenni vagy élő sövénnyel kell lehatárolni.

(7) A temetőben legalább 200 méterenként gondoskodni kell vízvételi lehetőségről, kút vagy közkifolyó formájában.

A temetőben illemhelyet kell biztosítani.

(8) A temető területét – rendeltetésének és a helyi jellegének megfelelően – parkosítani kell.

Amennyiben a temetőben utak is vannak, azokat sorfásítani kell. Gondoskodni kell arról, hogy a növényzet a temetőlátogatók biztonságát ne veszélyeztesse.

(9) A temetőben keletkezett hulladék rendszeres gyűjtéséről, elhelyezéséről és kezeléséről Görbeháza Község Önkormányzatának Községgondnoksága köteles gondoskodni.

A temetőben keletkezett hulladék gyűjtésére hulladéktárolókat kell biztosítani.

Hulladéktároló konténereket legalább 200 m2 -enként kell elhelyezni.

Annak érdekében, hogy a temetőlátogatók a keletkezett kisebb hulladékokat eldobhassák, a parcellákon belül legalább 100 m2 -enként hulladéktároló edényeket is el kell helyezni.

A tároló edények, konténerek ürítéséről és elszállításáról heti rendszerességgel, illetve ennél gyakrabban szükség szerint kell gondoskodni.

(10) Az (1)-(8) bekezdésben meghatározott feltételek konkrét leírását, a feltételek teljesítésének határidejét adott temetőre nézve *a 2. számú melléklet* tartalmazza.

**A temető használatának és igénybevételének szabályai**

***A temető használati rendje***

11. § (1) A temetőt a látogatók nyitva tartási időben vehetik igénybe. A temető használattal és igénybevétellel kapcsolatos, az üzemeltető közreműködését igénylő ügyeiket az érintettek a temető üzemeltetést végző ügyfélfogadási idejében intézhetik.

(2) A temetők nyitva tartási rendjét, valamint az üzemeltetést végzők ügyfélfogadási idejét a *3. számú melléklet* tartalmazza.

(3) A temető nyitva tartási, valamint az ügyfélfogadási rendjéről szóló tájékoztatót – a temető tulajdonosának és üzemeltetőjének megnevezésével, címével, valamint a temető részletes térképével – el kell helyezni a temető bejáratánál.

A temető fenntartójának (kezelőjének) a temetőről térképet (vázrajzot) kell készítenie, amelyen fel kell tüntetni, hogy mely sírhelytáblák, sorok milyen temetési helyek céljára vannak fenntartva.

A temető részletes térképét annak bejáratánál ki kell függeszteni és a változásokat legalább évenként ki kell egészíteni.

(4) A temetőt felnőtt személy felügyelete nélkül *12* évnél fiatalabb személy nem látogathatja.

(5) A temetőben a temetőlátogatáson kívüli egyéb tevékenységet, pl.:

- temetést,

- sírbolt készítést, (építőanyag beszállítása, építési munka megkezdése, bontási munka megkezdése, bontott anyag szállítása stb.)

be kell jelenteni.

(6) A temetőlátogatási tevékenységet, illetve egyéb más tevékenységet a temetőben úgy kell végezni, hogy az ne sértse a hozzátartozók és a látogatók érzéseit, a temetést ne zavarja (a temetés időtartama alatt a szomszédos sírhelyek nem sérülhetnek, a munka nem járhat zajjal).

12. § (1) A temetőt az ott tartózkodók kötelesek úgy használni, hogy temető kegyeleti funkciója ne sérüljön, az elhunyt személyek emlékének méltó megőrzését, ápolását ne zavarják.

(2) Az (1) bekezdésben meghatározottak érvényesülése érdekében tilos

a) a temetőbe vakvezető, rendőrségi kutya kivételével állatot bevinni és beengedni,

b) a temetőben a kegyeletet sértő módon hangoskodni, zenét hallgatni stb.,

c) a temető területén olyan magatartást tanúsítani, tevékenységet végezni, amely sérti a kegyeletet, amely megbotránkozást kelthet a temetőhasználók körében,

d) a szemetelés, a növényi, illetve a sírokról, sírboltról származó hulladék sírok közötti tárolása.

(3) A temetőbe

a) tilos járművel behajtani (kivéve a halottaskocsit és a mozgáskorlátozott személyt szállító járművet, illetve az üzemeltető engedélyével síremlék-készítés céljából szállítást végző járművet),

b) kerékpárt bevinni, ott kerékpározni nem lehet, a kerékpárt a temető parkolójában le kell tenni.

(4) A sírokat megrongálni, bepiszkítani nem szabad, így tilos:

- a sírokra ültetett növényeket megrongálni, és a temetőben nyíló, illetve ott elhelyezett virágokat a temetőből kivinni;

- a sírok díszítését megrongálni, csonkítani, bepiszkítani, a díszítő tárgyakat illetéktelen személynek elvinni vagy eltávolítani.

(5) A temetőben a temetőhasználó számára tilos minden olyan magatartás, amely a temető zöldfelületét, útjait, parkosítási tevékenységét érinti, így tilos: a zöldfelület felásása, utak burkolatának módosítása, fa és bokor, egyéb növény ültetése.

(6) A temetőhasználók kötelesek

- a temető létesítményeit, építményeit (kerítést, ravatalozót, sírokat, síremléket) rendeltetésüknek megfelelően használni, azok épségére ügyelni,

- a temető tárgyaira vigyázni,

- a temetőben keletkezett hulladékokat, a gyomot, az elszáradt virágokat és koszorút, a gyertyát és mécsest a temetőben elhelyezett hulladékgyűjtőbe elhelyezni.

13. § (1) Tilos

a) olyan tárgyak temető területén történő elhelyezése, mely nem a sír, sírbolt díszítésére szolgál,

b) olyan díszítő tárgyak elhelyezése, melyek meghaladják, vagy - fák, bokrok esetében - várhatóan meg fogják haladni a sírhely méreteit,

c) padok, ülőhelyek engedély nélküli elhelyezése.

14. § (1) A temetőhasználók a temetőben kötelesek a tűzveszély keletkezését eredményező magatartástól tartózkodni, a tűzgyújtásra alkalmas eszközöket, a gyertyát, mécsest úgy elhelyezni, hogy tűz ne keletkezzen.

(2) A temetőben tilos bármilyen célból tüzet rakni.

15. § A temető fenntartója jogosult és köteles az engedély köteles, de engedéllyel nem rendelkező, illetve nem az engedély szerint elhelyezett, a temető rendjét zavaró tárgyakat, növényeket eltávolítani.

***A temető igénybevételének szabályai***

16. § (1) A halottat koporsós temetés esetén – ha jogszabály másként nem rendelkezik – a halottvizsgálati bizonyítvány kiállításától számított 72 órán túl, de 96 órán belül el kell temetni, kivéve, ha

a) a halottvizsgálatot végző orvos a halottvizsgálatra vonatkozó rendelkezések alapján ettől eltérő engedélyt adott,

b) a holttestnek az eltemetésig történő hűtése biztosított, ebben az esetben a temetést 8 napon belül kell elvégezni.

(2) A halottat – hamvasztásos temetés esetén – a halottvizsgálati bizonyítvány kiállításától számított 15 napon belül el kell hamvasztani. A holttestet a hamvasztásig hűteni kell.

17. § (1) A temetőbe szállított halottat az azonosság megállapítása és az okmányoknak az üzemeltető részére történő átadása után – a szállításnál használt külső koporsóval együtt – azonnal el lehet temetni, vagy gondoskodni kell a hűtőben, ravatalozóban való elhelyezéséről.

(2) Ha a temető üzemeltetője az azonosság vagy az okmányok tekintetében hiányosságot észlel, az átvételt felfüggeszti és a halottvizsgálati bizonyítványt kiállító orvost, valamint az illetékes intézetet értesíti.

18. § **(**1) Temetni – ha törvény vagy kormányrendelet másként nem rendelkezik – hagyományos módon koporsóban (koporsós temetés), hamvasztás esetén az urnába helyezett hamvak eltemetése, illetve elhelyezése, szétszórása útján lehet.

(2) A koporsót temetés előtt véglegesen le kell zárni.

19. § (1) Az elhalt földbe temetéséhez az eltemettetőnek jól zárható, környezetbarát anyagból készült, résmentes koporsóról kell gondoskodnia. Földbe temetéshez – a (3) bekezdésben meghatározott kivétellel – fémből, üvegből, műanyagból készült termék nem használható.

(2) Földbetemetéshez olyan koporsóanyag vagy kegyeleti termék nem használható, amely – alapanyagként vagy adalékanyagként külön jogszabályban szereplő összetevők bármelyikét tartalmazza – veszélyezteti a környezetet. Ha az elhunyt szállításához műanyag (pvc, polietilén fóliát) vagy más, földben le nem bomló anyagot használtak, azt az eltemetés során földbe helyezni nem szabad. A halottal érintkező, nem lebomló anyagokat egészségügyi veszélyes hulladékként kell kezelni.

(3) A (2) bekezdésben foglaltak nem alkalmazhatók a fertőző betegségben elhunytak, valamint a külföldről szállított holttestek szállításánál felhasznált anyagokra.

20. § (1) Azt, aki törvény alapján a temetésre kötelezett és a kötelezettségét nem teljesíti, a jegyző felszólítja kötelezettsége 15 napon belüli teljesítésére. Ha a kötelezett a felszólításnak nem tesz eleget, az elhunytat közköltségen kell eltemetni.

(2) Közköltségen történő temetés esetén a temetésre kötelezett személyt a temetés helyéről és idejéről értesíteni kell.

(3) Az elhunytat a kötelezett kérelmére az általa megjelölt temetési helyre kell temetni, ha az elhalálozás helye szerinti település köztemetőjében megjelölt temetési hely felett a kérelmezőnek rendelkezési joga van.

21. § (1) Az elhunytat – ha az eltemettetőnek nincs a temetőben meglévő temetési hely felett rendelkezési joga – az elhalálozás ideje szerint sorrendben következő temetési helyre kell temetni, kivéve, ha a szabályzat másként rendelkezik.

(2) A sírboltba történő temetés rendjét a sírboltkönyv határozza meg.

**Díszsírhely biztosítása[[4]](#footnote-4)**

**21/A §**

1. Az Önkormányzat díjmentes díszsírhelyet biztosíthat azon elhunytak részére, akik a haza, a település javára, a közélet valamely területén, valamint a település életében, vagy annak érdekében kiemelkedő társadalmi, településpolitikai, tudományos, kulturális, művészeti, oktatási, sporttevékenységet fejtettek ki, tevékenységükkel hozzájárultak Görbeháza község fejlődéséhez, megismeréséhez, elismertségéhez.
2. A díszsírhelyek biztosításáról a képviselő-testület bármely bizottsága tagjának javaslata alapján a képviselő-testület dönt.[[5]](#footnote-5)

(3) A képviselő-testület a díszsírhely helyéül az új temető bal oldalának első és második sorát határozza meg.

(4) A díszsírhely használati ideje a temető fennállásáig tart.

(5) A díszsírhelyek gondozásáról az elhunytak hozzátartozói, valamint hozzátartozó hiányában az önkormányzat gondoskodik.

**A temetési hely gazdálkodási szabályai**

22. § (1) A temetőt *sírhelytáblákra (parcellákra) kell osztani – a sírhelytáblákat betűjellel kell jelölni.*

(2) A sírhelytáblákat sorokra kell osztani, a sorokat számozni kell.

(3) A sorokban a temetési helyeket a temető üzemeltetője jelöli ki, a temetési helyeket számozni kell.

(4) A sírhelytábla, a sor és a temetési hely azonosítását a temetési helyek pontos meghatározhatósága érdekében biztosítani kell. A sírhelytábla számozását a helyszínen is fel kell tüntetni.

A temetési helyek nyilvántartással való azonosíthatóságát biztosítani kell.

23. § (1) A sírhelytáblát a folyamatos temetésre elő kell készíteni.

(2) A temetési helyek kialakításánál figyelembe kell venni a *4. számú mellékletben* meghatározott minimális távolságot a sírhelytáblák, a sírhely sorok, és a temetési helyek között.

(3) A sírboltok, a gyermek, a kettős és az urnasírhelyek részére az egységes gondozás céljából külön táblát vagy sorokat lehet kijelölni.

***A temetési hely feletti rendelkezési jog időtartama***

24. § (1) A temetési hely feletti rendelkezési jog időtartama (használati idő):

a) egyes sírhely esetén 25 év, illetőleg az utolsó koporsós rátemetés napjától számított 25 év

b) kettős sírhely esetén az utolsó koporsós betemetés napjától számított 25 év

c) sírbolt esetén megállapodástól függően 60 év

d) urnafülke és urnasírhely esetén 10 év

e) urnasírbolt esetén megállapodástól függően 60 év

(2) A temetési hely feletti rendelkezési jog a (3) bekezdésben foglalt kivétellel meghosszabbítható (újraváltható). A meghosszabbítás legrövidebb időtartamára az (1) bekezdésben foglaltak az irányadóak.

(3) A meghosszabbítás nem tagadható meg, kivéve akkor, ha a temető tulajdonosa bizonyítja, hogy a területet átalakítja vagy más célra kívánja felhasználni. Erről a temetési hely felett rendelkezni jogosult nyilatkozatot kérhet.

(4) Megszűnik a rendelkezési jog gyakorlása, ha a használati idő meghosszabbítás hiányában lejár, illetve, ha a temetési hely megszűnik.

(5) A temetési helyre vonatkozó rendelkezési jog a temetési helyről kikerült holttest új temetési helyre történő áthelyezésével, illetve elhamvasztásával is megszűnik, kivéve, ha az urnát ugyanarra a temetési helyre rátemetéssel visszahelyezik.

(6) A temetési hely feletti rendelkezési jogokról nyilvántartást kell vezetni.

**A sírhely méretezése, sírjelek alkalmazása, a kegyeleti tárgyak, növényzet elhelyezése, a sírgondozás szabályai**

***Temetési helyek (sírhely, urnahely)***

**Sírhely**

25. § (1) Koporsós temetés esetén a temetési hely lehet:

- egyes sírhely,

- kettős sírhely és

- sírbolt.

(2) Az egyes sírhely alapmérete egy koporsó befogadására alkalmas sírgödör.

(3) A kettős sírhely alapmérete két egymás melletti koporsó befogadására alkalmas sírgödör.

(4) A sírbolt (kripta) legalább kettő koporsó elhelyezését biztosító al- és felépítményből álló temetési hely. A sírbolt méretét a befogadó koporsók száma határozza meg. Sírbolt a temető tulajdonosának hozzájárulásával, építési engedéllyel építhető. A sírbolt temetőn belüli elhelyezését a temető üzemeltetője jelöli ki. A tulajdonosnak a hozzájárulást meg kell adnia, ha az építtető a sírbolt helyét megváltotta.

(5) A koporsó egy holttest elhelyezését szolgálja.

(6) A sírgödör mélységére, hosszára és szélességére vonatkozó előírásokat a vonatkozó kormányrendelet figyelembevételével *a 5. számú melléklet* tartalmazza.

A sírgödröt az üzemeltető hozzájárulásával természetes - a talajban lebomló - anyaggal burkolni lehet.

(7) Oldalirányú üreggel ellátott egyes vagy kettős sírhelyet nem szabad létesíteni.

**Urnahely**

26. § (1) Hamvasztásos temetés esetén az urnába helyezett hamvak temetési helye lehet:

- urnafülke (kolumbárium),

- urnasírhely,

- urnasírbolt.

(2) Az urna koporsós temetési helyre rátemethető.

(3) Az urnafülke (kolumbárium) és az urnasírbolt építésügyi hatósági engedéllyel építhető.

(4) Új urnafülke építésénél az urnát befogadó belső méret 40x40 cm lehet. Urnafülke építmények kialakításánál a temető tulajdonosa előírhatja a természetes anyagok és művészi formák alkalmazását. Az urnafülkét úgy kell kialakítani, hogy a fülke egyedi díszítése biztosítható legyen.

(5) A hamvakat tartalmazó urna földbe temetésére urnasírhely és urnasírbolt alakítható ki, amelyek a rendelkezési jogosultság időtartamában (használati idő) különböznek egymástól.

(6) A temető tulajdonosa – az eltemettető igénye esetén – a hamvak szétszórásához és bemosásához külön temetőrészt jelöl ki, amelyet parkszerűen kell kialakítani.

(7) Az urna földbe temetése esetén az urnahely mélységére, hosszára és szélességére vonatkozó előírásokat a vonatkozó kormányrendelet figyelembevételével *a 5. számú melléklet* tartalmazza.

(8)[[6]](#footnote-6) Egy urnafülkében: iker urna esetén kettő, hagyományos urnafülkében egy; urnasírban: iker urna esetén négy, hagyományos urna esetén kettő; urnasírhelyben (sírboltba) négy db urna, vagy négy db urnakoporsó helyezhető.

(9)[[7]](#footnote-7) Temetési hely, sírbolt felnyitása a Járási Népegészségügyi Intézet engedélyében előírtak szerinti időpontban és módon történhet. A hozzátartozókat az időpontról előzetesen értesíteni kell. Az exhumálásnál a munkát végző személyeken és a közvetlen hozzátartozókon kívül csak az ÁNTSZ képviselője lehet jelen. A munkát csak a temetkezési szolgáltató, illetve alkalmazottja végezheti.

***Sírjel alkalmazása***

## 27. § (1) [[8]](#footnote-8)

(2) A sírjel nem foglalhat el a szabályzatban meghatározott temetési helynél nagyobb területet, magasságát a helyi építési szabályzat, ennek hiányában az építésügyi hatóság korlátozhatja.

(3) [[9]](#footnote-9)

28. § (1) A temetési helyen túlterjeszkedő, közízlést sértő, vagy oda nem illő felirattal ellátott sírjelet elhelyezni nem szabad. E szabályt a meglévő sírjelek felújításánál is alkalmazni kell.

(2) A halva született magzat sírhelyét jelzőfával kell megjelölni, amelyen a temetés napját és a temetési hely sorszámát kell feltüntetni.

(3) Ha a halva született magzat eltemetéséről – kérésére – közeli hozzátartozója gondoskodott, a sírhelyen kereszt vagy fejfa is elhelyezhető, és azon utónevet is fel lehet tüntetni.

29. § (1) A sírjel vagy a sírbolt helyreállítására, felújítására a temető üzemeltetője a temetési hely felett rendelkezni jogosultat felhívhatja, illetőleg az állékonyságot, az életet és a biztonságos használatot veszélyeztető állapot (a továbbiakban: közvetlen veszély) fennállása esetén köteles felhívni. A felhívást – a temetési hely megjelölésével – a temető kapuján (hirdetőtábláján) és a parcella sarkán 90 napra ki kell függeszteni.

(2) A közvetlen veszély fennállása esetén az építési engedély köteles sírjel helyreállítását a temető tulajdonosának kérelmére az építésügyi hatóság elrendeli, illetve a kötelezés nem teljesítése esetén a veszélyhelyzetet hatósági úton – a temető tulajdonosának közreműködésével – megszünteti.

(3) A sírjel vagy sírbolt helyreállításáig a temetési helyre további temetkezés nem történhet.

(4) A sírboltok előírt méreteit a *5* *. számú melléklet* tartalmazza.

***Kegyeleti tárgyak***

30. § (1) A temetőlátogatók a temetési helyeken olyan kegyeleti tárgyakat helyezhetnek el, melyek nem sértik mások kegyeleti jogait, a temető jellegét.

(2) A temetőlátogatók az (1) bekezdésnek megfelelő kegyeleti tárgyakat szabadon helyezhetnek el a sírokon akkor, ha azok - méretüknél fogva - nem kötöttek engedélyhez.

***Növényzet elhelyezése***

31. § (1) A temetőlátogatók a temetési helyeken lágyszárú növényeket elhelyezhetnek a sírhely földjébe, illetve cserépbe úgy, hogy azok a sírok közötti mozgást ne akadályozzák.

(2) A temetőlátogatók egyes nem lágyszárú növényeket csak engedéllyel ültethetnek a sírokra.

(3) A temetőlátogatók a temető területén belül kizárólag a temetési helyre ültethetnek növényeket.

***A sírhely gondozás szabályai***

32. § (1) A sírhelyeket a temetési hely felett rendelkezési jogosultsággal bíró személynek gondoznia kell.

(2) A sírhely gondozás során a keletkezett hulladékot nem lehet a sírhely mellett, illetve a sírhelyek között tárolni, hanem a hulladékgyűjtőbe kell elhelyezni.

(3) A sírhely gondozásakor a szomszédos sírhelyeket megrongálni, bepiszkítani nem lehet.

(4) A sírhelyeken elhelyezett sírjeleket, különösen a síremléket gondozni kell. A sírjel nem kerülhet olyan helyzetbe, hogy azzal veszélyeztesse a látogatók, illetve más tárgyak épségét.

(5) A sírhelyeken a sírdomb felhantolása nem kötelező. A felhantolás magassága maximum 50 cm lehet.

**A temetőben a kegyeleti közszolgáltatások feltételei,**

**a temetési hely megváltási díja, a temetőfenntartási hozzájárulás díja,**

**illetve a létesítmények vállalkozók részéről történő igénybevételének díja**

***A temetőben a kegyeleti közszolgáltatások feltételei***

33. § (1) A köztemető fenntartására és üzemeltetésére az Önkormányzat – a vonatkozó jogszabályok figyelembevételével – kegyeleti közszolgáltatási szerződést köt a Korpus 93 Kft-vel.

(2) Amennyiben a temető fenntartása az (1) bekezdés szerinti szerződés alapján történik, az üzemeltető az önkormányzati rendeletben meghatározott díjakon felül díjat nem állapíthat meg, nem szedhet díjat a temető látogatásért, a temetési hely gondozásához igénybe vett vízért.

***A temetési hely megváltási díja***

34. § (1) A temetési helyek megváltásáért és újraváltásáért díjat kell fizetni.

(2) A temetési helyek megváltási, és újraváltási díját *a 6. számú melléklet* tartalmazza.

(3) A temetési hely megváltási és újraváltási díjak mértékét az Önkormányzat évente felülvizsgálja.

(4) Ha a rendelkezési jog azért szűnik meg, mert a jogosult a holttestet más temetési helyen kívánja eltemetni, a jogosult részére a megváltási díj időarányos részét vissza kell téríteni.

***A temetőfenntartási hozzájárulás díja***

35. § (1) A temetőben vállalkozásszerűen munkát végzőknek temetőfenntartási hozzájárulási díjat kell fizetniük.

(2) A temetőfenntartási hozzájárulási díj mértéke az adott évben az egyes sírhelyekre megállapított megváltási díjtételek egyszerű számtani átlagának 5 %-át nem haladhatja meg.

(3)[[10]](#footnote-10) A temetőfenntartási hozzájárulás díj mértékét a *6. számú melléklet* tartalmazza.

***A létesítmények, és az üzemeltető által biztosított szolgáltatások vállalkozók részéről történő igénybevételének díja***

36. § Azoknak a temetkezési szolgáltatóknak, akik igénybe veszik

- a temetői létesítményeket, illetve

- az üzemeltető által biztosított szolgáltatásokat

igénybevételi díjat kell fizetniük.

37. §[[11]](#footnote-11) A temetkezési szolgáltatók kötelesek a köztemetőn belül igénybe venni azokat a szolgáltatásokat, melyek az

- elhunyt hűtésével, ravatalozásával,

- az elhunyt szállításával (a szállításra kialakított járművel),

- urnaelhelyezéssel

- sírásással

- sírhelynyitással és visszahantolással

- sírbolt nyitásával, zárásával

- fedlap levételével, visszahelyezésével

- újratemetéssel

- exhumálással

kapcsolatos feladatok ellátására irányulnak és az üzemeltető szakszemélyzete közreműködésének és/vagy berendezéseinek igénybevételével történnek.

38. § (1) Az egyes létesítmények és üzemeltetési szolgáltatások díjait a *8. számú melléklet* tartalmazza.

(2) Az (1) bekezdésben meghatározott díjakat az Önkormányzat évente felülvizsgálja.

**A temetési szolgáltatás, illetőleg**

**a temetőben végzett egyéb vállalkozói tevékenységek**

**ellátásának temetői rendje**

***A temetési szolgáltatás rendje***

39. § [[12]](#footnote-12)

***A temetőben végzett egyéb vállalkozói tevékenységek ellátásának temetői rendje***

40. § A temetőben munkáját végző vállalkozók működésük során az e rendeletben foglaltakat kötelesek betartani, különösen a következőket:

- tevékenységükkel a szertartásokat ne zavarják,

- munkájuk során a látogatók nyugalmát, kegyeleti érzéseit nem sérthetik,

- a tevékenységükkel érintett sírhely szomszédos sírhelyeit nem rongálhatják meg, a keletkezett hulladékot el kell vinniük.

**A szabálysértés**

41. §[[13]](#footnote-13)

# Záró rendelkezések

42. § A temető fenntartásával és üzemeltetésével összefüggő feladatok ellátását a temető fekvése szerinti illetékes megyei kormányhivatal járási hivatala ellenőrzi.[[14]](#footnote-14)

43. § [[15]](#footnote-15)

44. § (1) Ezen rendeletet alkalmaznia kell a temető fenntartását, üzemeltetését, valamint a temetkezési szolgáltatási tevékenységet végző természetes és jogi személyeknek, illetőleg azoknak, akikre nézve e tevékenységek során jogok keletkeznek és kötelezettségek hárulnak.

45. § (1) A rendelet a kihirdetést követő 15. napon lép hatályba, egyidejűleg a 19/2007. (XI.30.) sz. rendelet hatályát veszti.

(2) A kihirdetésről a jegyző gondoskodik a helyben szokásos módon.

Dr. Pusztai Adél sk. Horváth Ernő sk.

polgármester jegyző

Záradék:

A rendeletet a mai napon kihirdettem.

Görbeháza, 2008. április 18.

Horváth Ernő

jegyző

*1. számú melléklet*

**A köztemető**

a/ Köztemetőként működő temetők

|  |  |
| --- | --- |
| Temető megnevezése, helyrajzi száma | Temető tulajdonosa |
| Görbeháza régi temető, 0421 hrsz. | Görbeháza Község Önkormányzata |
| Görbeháza új temető 045/15 hrsz. | Görbeháza Község Önkormányzata |

*2. számú melléklet[[16]](#footnote-16)*

*3. számú melléklet*

**A temető(k) nyitva tartási rendje,**

**valamint az üzemeltetést végzők ügyfélfogadási ideje**

|  |  |  |
| --- | --- | --- |
| **Temető neve, helyrajziszáma:** | **Görbeháza régi temető (0421 hrsz.)** | |
| - Nyitvatartási ideje | Napok | Óra |
|  | Hétfő | 7-18 |
|  | Kedd | 7-18 |
|  | Szerda | 7-18 |
|  | Csütörtök | 7-18 |
|  | Péntek | 7-18 |
|  | Szombat | 7-18 |
|  | Vasárnap | 7-18 |
| - Ügyfélfogadási helye: | Polgár, Dante u. 7/a | |
| - Ügyfélfogadási idő: | Napok | Óra |
|  | Hétfő | 8-18 |
|  | Kedd | 8-18 |
|  | Szerda | 8-18 |
|  | Csütörtök | 8-18 |
|  | Péntek | 8-18 |
|  | Szombat | 8-18 |

|  |  |  |
| --- | --- | --- |
| **Temető neve, címe:** | **Görbeháza új temető (045/15 hrsz.)** | |
| - Nyitvatartási ideje | Napok | Óra |
|  | Hétfő | 7-18 |
|  | Kedd | 7-18 |
|  | Szerda | 7-18 |
|  | Csütörtök | 7-18 |
|  | Péntek | 7-18 |
|  | Szombat | 7-18 |
|  | Vasárnap | 7-18 |
| - Ügyfélfogadási helye: |  | |
| - Ügyfélfogadási idő: | Napok | Óra |
|  | Hétfő | 8-18 |
|  | Kedd | 8-18 |
|  | Szerda | 8-18 |
|  | Csütörtök | 8-18 |
|  | Péntek | 8-18 |
|  | Szombat | 8-18 |

*4. számú melléklet*

**A sírhelyek kialakításánál figyelembe veendő minimális távolságok**

A sírhelytáblák - közös érintkezési szakaszai - között legalább 4 méter széles utat kell biztosítani.

A sírhelytáblákon belül a sírhelysorokat egymástól minimum 1 m távolságra kell elhelyezni.

A sírhelysorokon belül a temetési helyeket (sírhelyeket) egymástól minimum 40 cm távolságra kell elhelyezni.

*5. számú melléklet[[17]](#footnote-17)*

**A temetési helyek és a sírboltok előírt méretei**

a/ Temetési helyek méretei

|  |  |  |  |
| --- | --- | --- | --- |
| Megnevezés | A temetési hely (cm-ben) | | |
| hossza | szélessége | mélysége |
| Egyes (felnőtt)  sírhely | 270 | 160 | 240 |
| Egyes (felnőtt) sírhely rátemetés | 270 | 160 | 180 |
| Kettős (felnőtt)  sírhely | 270 | 250 | 240 |
| Kettős (felnőtt) sírhely rátemetés | 270 | 250 | 180 |
| Urnasírhely | 80 | 60 | 100 |
| Egyes gyermek sírhely | 140 | 160 | 210 |

b/ Sírbolt méretei

|  |  |  |  |  |
| --- | --- | --- | --- | --- |
| Megnevezés | Méret jelleg | Sírbolt hely (cm-ben) | | |
| hossza | szélessége | mélysége |
| Kettő koporsóra | Belső méret | 270 | 250 | 190 |
|  | Külső méret | 320 | 300 | - |
| Három koporsóra | Belső méret | 350 | 250 | 190 |
|  | Külső méret | 400 | 300 | - |
| Hat koporsóra | Belső méret | 350 | 320 | 220 |
|  | Külső méret | 400 | 370 | - |
| Kilenc koporsóra | Belső méret | 350 | 380 | 250 |
|  | Külső méret | 400 | 430 | - |

A sírboltok maximális magassága 1,5 m lehet.

*6. számú melléklet[[18]](#footnote-18)*

**A temetési hely megváltási és újraváltási díjai**

**Temető fenntartási hozzájárulás**

A temetési helyek megváltási és újraválási díja a temetési hely feletti rendelkezési jog időtartamára - a rendeletben meghatározott használati időre - vonatkozik.

**25 évre azonnali megváltás és újraváltás esetén**

a) egyes sírhely esetén 7.000 Ft

b) egyes mélyített sírhely esetén 10.500 Ft

c) egyes gyermek sírhely esetén 2.500 Ft

d) kettős sírhely esetén 14.000 Ft

e) urna sírhely esetén 5.600 Ft

**25 évre előre megváltás esetén**

a) egyes sírhely 10.000 Ft

b) kettős sírhely 20.000 Ft

**sírbolt 60 évre megváltás esetén**

a) 2 személyes 70.000 Ft

b) 3 személyes 105.000 Ft

c) 6 személyes 140.000 Ft

d) 9 személyes 175.000 Ft

**urnasírbolt 10 évre megváltás esetén:** 10.000 Ft

**urnasírhely 10 évre megváltás esetén:** 7.000 Ft

**urnafülke 10 évre megváltás esetén:** 10.000 Ft

**Temetőfenntartási hozzájárulási díj: 2.095 Ft/nap**

**A díjak az általános forgalmi adót nem tartalmazzák.**

*7. számú melléklet[[19]](#footnote-19)*

*8. számú melléklet[[20]](#footnote-20)*

|  |  |  |
| --- | --- | --- |
|  | **A.**  **Szolgáltatás, tevékenység megnevezése** | **B.**  **Díja (Forint)** |
| 1. | a temetői létesítmények igénybevételének díja | 10 000 |
|  | **Üzemeltető által biztosított szolgáltatások, behajtási díj** | |
| 2. | ravatalozás előkészítése | 6 600 |
| 3. | ravatalozás | 9 400 |
| 4. | temetőben járművön történő szállítás | 4 100 |
| 5. | elhunyt hűtése (5 napon belül) | 9 000 |
| 6. | elhunyt hűtése (5 napon túl) | 9 000 + 1 200 /nap |
| 7. | urnaelhelyezés sírba | 11 000 |
| 8. | urnaelhelyezés falba | 8 500 |
| 9. | urnaelhelyezés sírboltba | 11 000 |
| 10. | egyes sírhelynyitás visszahantolással, sírásás | 32 000 |
| 11. | egyes mélyített sírhelynyitás visszahantolással, sírásás | 37 500 |
| 12. | sírbolt nyitása, zárása | 21 000 |
| 13. | fedlap levétele, visszahelyezése | 4 000 |
| 14. | újratemetés | 32 000 |
| 15. | exhumálás | 55 000 |
| 16. | gyermek exhumálás | 43 000 |
|  | **gépjárművel történő behajtás alkalmanként** | díjtalan |

**A díjak az általános forgalmi adót nem tartalmazzák.**

1. Hatályon kívül helyezte a 17/2019.(VI.28.) önkormányzati rendelet 1. §-a. Hatálytalan 2019. július 29. napjától [↑](#footnote-ref-1)
2. Hatályon kívül helyezte a 17/2019.(VI.28.) önkormányzati rendelet 1. §-a. Hatálytalan 2019. július 29. napjától [↑](#footnote-ref-2)
3. Hatályon kívül helyezte a 17/2019.(VI.28.) önkormányzati rendelet 1. §-a. Hatálytalan 2019. július 29. napjától [↑](#footnote-ref-3)
4. Kiegészítette a 14/2013.(IX.13.) önkormányzati rendelet 1. §-a. Hatályos 2013. szeptember 21-től. [↑](#footnote-ref-4)
5. Módosította a 17/2019.(VI.28.) önkormányzati rendelet 2. §-a. Hatályos 2019. július 29. napjától [↑](#footnote-ref-5)
6. Módosította a 17/2019.(VI.28.) önkormányzati rendelet 3. §-a. Hatályos 2019. július 29. napjától. [↑](#footnote-ref-6)
7. Módosította a 17/2019.(VI.28.) önkormányzati rendelet 3. §-a. Hatályos 2019. július 29. napjától. [↑](#footnote-ref-7)
8. Hatályon kívül helyezte a 17/2019.(VI.28.) önkormányzati rendelet 4. §-a. Hatálytalan 2019. július 29. napjától. [↑](#footnote-ref-8)
9. Hatályon kívül helyezte a 17/2019.(VI.28.) önkormányzati rendelet 4. §-a. Hatálytalan 2019. július 29. napjától. [↑](#footnote-ref-9)
10. Módosította a 14/2012.(IV.27.) önkormányzati rendelet 1. §-a, Hatályos 2012. május 1-től. [↑](#footnote-ref-10)
11. Módosította a 20/2019.(XI.28.) önkormányzati rendelet 1. §-a. Hatályos 2020. január 1. napjától [↑](#footnote-ref-11)
12. Hatályon kívül helyezte a 17/2019.(VI.28.) önkormányzati rendelet 4. §-a. Hatálytalan 2019. július 29. napjától. [↑](#footnote-ref-12)
13. Hatályon kívül helyezte a 15/2012.(IV.27.) önkormányzati rendelet 5. § (1) bekezdése. Hatálytalan 2012. április 27-től. [↑](#footnote-ref-13)
14. Módosította a 17/2019.(VI.28.) önkormányzati rendelet 5. §-a. Hatályos 2019. július 29. napjától. [↑](#footnote-ref-14)
15. Hatályon kívül helyezte a 17/2019.(VI.28.) önkormányzati rendelet 6. §-a. Hatálytalan 2019. július 29. napjától. [↑](#footnote-ref-15)
16. Hatályon kívül helyezte a 17/2019.(VI.28.) önkormányzati rendelet 7. §-a. Hatálytalan 2019. július 29. napjától. [↑](#footnote-ref-16)
17. Módosította a 19/2011.(XII.16.) önkormányzati rendelet 1. §-a, Hatályos 2012. január 1-től. [↑](#footnote-ref-17)
18. Módosította a 20/2019.(XI.28.) önkormányzati rendelet 1. §-a. Hatályos 2020. január 1. napjától [↑](#footnote-ref-18)
19. Hatályon kívül helyezte a 14/2012.(IV.27.) önkormányzati rendelet 3. § (1) bekezdése. Hatálytalan 2012. május 1. napjától. [↑](#footnote-ref-19)
20. Módosította a 20/2019.(XI.28.) önkormányzati rendelet 1. §-a. Hatályos 2020. január 1. napjától. [↑](#footnote-ref-20)